CELEX: 32022R0760
Language: hu
Date: 2022-04-08 00:00:00
Title: A Bizottság (EU) 2022/760 felhatalmazáson alapuló rendelete (2022. április 8.) az (EU) 2021/2306 felhatalmazáson alapuló rendeletnek az Ukrajnában kiállított ellenőrzési tanúsítványokra vonatkozó átmeneti rendelkezések tekintetében történő módosításáról

2022.5.18.   
               
               
                  HU
               
               
                  Az Európai Unió Hivatalos Lapja
               
               
                  L 139/13
               
            
         A BIZOTTSÁG (EU) 2022/760 FELHATALMAZÁSON ALAPULÓ RENDELETE
         (2022. április 8.)
         az (EU) 2021/2306 felhatalmazáson alapuló rendeletnek az Ukrajnában kiállított ellenőrzési tanúsítványokra vonatkozó átmeneti rendelkezések tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az ökológiai termelésről és az ökológiai termékek jelöléséről, valamint a 834/2007/EK tanácsi rendelet hatályon kívül helyezéséről szóló, 2018. május 30-i (EU) 2018/848 európai parlamenti és tanácsi rendeletre (1) és különösen annak 38. cikke (8) bekezdése a) pontjának ii. alpontjára, 46. cikke (7) bekezdésének b) pontjára, valamint 57. cikkének (3) bekezdésére,
         mivel:
         
                     (1)
                  
                  
                     Az (EU) 2021/2306 felhatalmazáson alapuló bizottsági rendelet (2) szabályokat állapít meg az Unióba való behozatalra szánt ökológiai és átállási termékek szállítmányainak hatósági ellenőrzésére és az ellenőrzési tanúsítványra vonatkozóan.
                  
               
                     (2)
                  
                  
                     Az (EU) 2021/2306 felhatalmazáson alapuló rendelet 5. cikke (3) bekezdésének első albekezdésével összhangban az ellenőrzési tanúsítványt a TRACES rendszerben kell kiállítani és minősített elektronikus bélyegzővel kell ellátni. Az említett rendelet 11. cikkének (1) bekezdésében megállapított átmeneti rendelkezés értelmében az említett rendelet 5. cikke (3) bekezdésének első albekezdésétől eltérve 2022. június 30-ig az ellenőrzési tanúsítvány a TRACES rendszerben való kitöltését követően papíron is kiállítható és kinyomtatható. A minősített elektronikus bélyegzőknek az ellenőrző hatóságok és ellenőrző szervek általi igénylése folyamatban van.
                  
               
                     (3)
                  
                  
                     A 2022. február 24-i orosz invázió rendkívüli és példa nélküli kihívást jelent az Ukrajnából származó ökológiai termékek Unióba irányuló kivitele tekintetében elismert ellenőrző hatóságok és ellenőrző szervek számára. Ukrajnában a postai szolgáltatások is zavart szenvednek.
                  
               
                     (4)
                  
                  
                     Így az Ukrajnában található, minősített elektronikus bélyegzővel még nem rendelkező ellenőrző hatóság vagy ellenőrző szervezet meghatalmazott személye nem tud elektronikus ellenőrzési tanúsítványokat kiállítani az (EU) 2021/2306 felhatalmazáson alapuló rendelet 5. cikke (3) bekezdésének első albekezdésével összhangban. Másrészt az említett meghatalmazott személy nem élhet azzal a lehetőséggel sem, hogy az említett rendelet 11. cikkének (1) bekezdésében foglalt átmeneti rendelkezésnek megfelelően papíralapú ellenőrzési tanúsítványt állítson ki, tekintettel arra, hogy az ukrajnai postai szolgáltatások jelenleg zavart szenvednek.
                  
               
                     (5)
                  
                  
                     Ebben az összefüggésben ezért lehetővé kell tenni, hogy a minősített elektronikus bélyegzővel még nem rendelkező ellenőrző hatóság vagy ellenőrző szerv Ukrajnában található meghatalmazott személye az ellenőrzési tanúsítványt elektronikus formátumban állíthassa ki és nyújtsa be a TRACES rendszerben anélkül, hogy a tanúsítvány 18. rovatában minősített elektronikus bélyegzőt alkalmazna. Hasonlóképpen lehetővé kell tenni a tagállamok illetékes hatóságai számára a határállomásokon vagy szabad forgalomba bocsátási helyeken, hogy az ilyen ellenőrzési tanúsítványokat behozatali ellenőrzésnek vessék alá, és azokat a TRACES rendszerben minősített elektronikus bélyegzővel, vagy papíron, a TRACES rendszerben való kitöltést és kinyomtatást követően a meghatalmazott személy kézi aláírásával láthassák el.
                  
               
                     (6)
                  
                  
                     Az (EU) 2021/2306 felhatalmazáson alapuló rendeletet ezért ennek megfelelően módosítani kell.
                  
               
                     (7)
                  
                  
                     Ukrajna orosz inváziója és a szükséges azonnali reakció miatt ezt a rendeletet visszamenőleges hatállyal, 2022. február 24-től kell alkalmazni,
                  
               ELFOGADTA EZT A RENDELETET:
         
            1. cikk
            Az (EU) 2021/2306 felhatalmazáson alapuló rendelet módosítása
            Az (EU) 2021/2306 felhatalmazáson alapuló rendelet 11. cikke a következőképpen módosul:
            
                        1.
                     
                     
                        A szöveg a következő bekezdéssel egészül ki:
                        
                           „(1)   a) Az 5. cikk (3) bekezdésének első albekezdésétől eltérve 2022. június 30-ig a minősített elektronikus bélyegzővel nem rendelkező ellenőrző hatóság vagy ellenőrző szerv Ukrajnában található meghatalmazott személye a TRACES rendszerben elektronikus formában elkészítheti és benyújthatja az ellenőrzési tanúsítványt anélkül is, hogy a 18. rovatban minősített elektronikus bélyegzőt alkalmazna. Az ilyen bizonyítvány kiállítására azelőtt kerül sor, hogy a szállítmány elhagyja az exportáló vagy származási országot.”
                        
                     
                  
                        2.
                     
                     
                        A (2) bekezdés a következő ponttal egészül ki:
                        
                                    „c)
                                 
                                 
                                    amennyiben az ellenőrzési tanúsítványt e cikk (1) bekezdésének a) pontjával összhangban elektronikus formában készítik el és nyújtják be, úgy e tanúsítványt a TRACES rendszerben minősített elektronikus bélyegzővel, vagy papíron, a TRACES rendszerben való kitöltését és kinyomtatását követően a határállomáson vagy a szabad forgalomba bocsátás helyén az illetékes hatóság meghatalmazott személyének kézi aláírásával kell érvényesíteni esettől függően a 23., 25. és a 30. rovatban.”
                                 
                              
                  
         
            2. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetésének napján lép hatályba.
            A rendeletet 2022. február 24-től kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2022. április 8-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 150., 2018.6.14., 1. o.
         
         
            (2)  A Bizottság (EU) 2021/2306 felhatalmazáson alapuló rendelete (2021. október 21.) az (EU) 2018/848 európai parlamenti és tanácsi rendeletnek az Unióba való behozatalra szánt ökológiai termékek és átállási termékek szállítmányainak hatósági ellenőrzésére és az ellenőrzési tanúsítványra vonatkozó szabályokkal történő kiegészítéséről (HL L 461., 2021.12.27., 13. o.).